Man wat ná ongeluk in vangwa gegooi is, in hospitaal opgeneemNico Combrink word in die vangwa gelaai. Foto: Verskaf aan Maroela Media. Nico Combrink (53), die boer van Mogwadi (Dendron) in Limpopo wat twee weke gelede deur polisiebeamptes in ŉ vangwa geboender is nadat hy in ŉ motorongeluk betrokke was, is Maandag in ŉ hospitaal opgeneem. Nico se vrou, Alta, het Dinsdag aan Maroela Media gesê haar man was ná die ongeluk en daaropvolgende inhegtenisneming, waartydens hy glo hardhandig deur beamptes van die Namakgale-polisie hanteer is, gedurig in pyn. “Hy was al by twee dokters en het medikasie ontvang, maar sy toestand wou nie verbeter nie. Ek het hom gister na ŉ hospitaal in Polokwane geneem waar daar verdere toetse op hom gedoen is,” het Alta gesê. “Nico se ribbebene is gebreek en dit het bloeding op sy longe veroorsaak. Hy word nou behandel om van die bloeding ontslae te raak.” Dit is nog nie duidelik of Combrink se ribbe tydens die ongeluk gebreek is, of weens die beweerde hardhandige behandeling van die polisiebeamptes nie. Maroela Media het vroeër berig Combrink, wat op chroniese medikasie is, was op 28 Junie omstreeks 10:15 op die R71 tussen Namakgale en Gravelotte in ŉ ongeluk betrokke. Jaco Gericke, ŉ paramedikus van Maponya 911, is na die toneel ontbied. Volgens Gericke was die pasiënt steeds agter die stuurwiel van die bakkie en het geskok en bleek gelyk. “Hy het moeilik gepraat en sleg gelyk. Ek het hom vinnig ondersoek en oor sy gesondheidsgeskiedenis uitgevra en hy het gesê hy het al voorheen hartprobleme gehad,” het Gericke destyds gesê. Volgens Gericke is hy terug na die ambulans om die EKG-masjien te gaan haal en toe hy weer sien het vier polisiebeamptes die man glo hardhandig uit die bakkie gehaal, hom op sy bors geslaan en agter in ŉ vangwa geboender. Die beamptes beweer hy het dronk bestuur en was aggressief. Kol. Ronel Otto, provinsiale polisiewoordvoerder, het die inhegtenisneming bevestig. “Die man is na die Maphutha L Malatjie-hospitaal geneem vir waarneming en bloedtoeste,” het Otto gesê. Hy is daarna op waarskuwing vrygelaat. Combrink het die volgende dag in die Namakgale-landdroshof verskyn op aanklag van roekelose en nalatige bestuur, dronkbestuur en verset teen arrestasie. Hy is op borgtog van R1 000 vrygelaat. Die saak is tot 27 September uitgestel vir verdere ondersoek. Die beweerde aanranding word ook ondersoek. Alta het gesê hulle het reeds met hul prokureur vergader en beplan stappe teen die polisie.